Musikkens Hus i Aalborg tyvstartede i dag med en koncert for nogle særlige gæster. De mange håndværkere, der står bag den flotte bygning, fik som de første lov til at tage plads i de bløde, røde sæder. Aalborg Symfonirkester spillede i godt en time, hvorefter håndværkerne kunne nyde den nye bygning med en fredagsøl i hånden. En af dem var stålmontør Klaus Tipsmark. - Det er helt fantastisk, hvad så mange håndværkere kan skabe i fællesskab. Man kan ikke undgå at blive stolt. Samme følelse havde Hardy Nielsen fra Elcobyg i Hobro. - Hårene rejser sig i nakken, når man sidder inde i salen. Det er lige før, man kniber en tåre. Dagens koncert var samtidig en test af både akustik og logistik, når det nye musikhus er fyldt ud til sidste plads.

Referat:
De mange håndværkere, der har været med til at bygge Musikkens Hus, fik i dag mulighed for at opleve den allerførste koncert.